google/wiki40b huggingface dataset:
Ignaz Franz

Liv

Franz studerte filosofi og teologi ved Universitetet i Breslau. Etter å ha fullført studiene og den obligatoriske forbredelsetiden, ble han ordinert til prestetjensete i 1742 av Fyrstbiskop Philipp Ludwig von Sinzendorf, og han begynte å jobbe som kapellan i Głogów.
i 1753 ble Franz forfremmet og ble samtidig forflyttet til Sława I 1766 hentet Philipp Gotthard von Schaffgotsch ham tilbaketil Berslau, og han ble rektor på presteseminaret i byen. Han virket også som  Assessor für theologische Angelegenheiten for et apostolisk vikariat. 
Franz døde 19. august 1790 i Breslau.

Virke

Franz gav ut flere katekismer og sangbøker i opplysningstidens ånd. Han har skrevet salmen Großer Gott, wir loben dich (Norsk: «Store Gud, vi lover deg», Norsk Salmebok nr. 270, Norsk salmebok 2013 nr. 280) Dette er en tysk oversettelse av Te Deum, begynnelsen på den ambrosianske lovsangen. Den ble skrevet i 1770.
Trompetertrane

Taksonomi

Det har tidligere vært vanlig å regne flere arter til slekten Grus, men Krajewski et al. (2010) demonstrerte at slekten var parafyletisk, noe som medførte at del Hoyo et al. (2014) i sitt nye ornitologiske bokverk, «HBW and BirdLife International Illustrated Checklist of the Birds of the World», valgte å flytte flere basale arter til selvstendige slekter.

Beskrivelse

Trompetertrane er en meget stor fugl som blir omkring 130–160 cm høy og veier cirka 4,5–8,5 kg. Hannene er marginalt større enn hunnene. Vingespennet utgjør typisk 200–230 cm.
Arten er helhvit, med unntak for den mørk røde kronen og ei mørk rød stripe over nedre del av kinnene. Håndsvingfjærene er dessuten sorte.

Utbredelse og habitat

Trompetertrane er (for det meste) trekkfugler som er endemiske for Nord-Amerika og stort sett hekker på alle typer våtmark i et svært begrenset område (Wood Buffalo National Park) i det sentrale Canada, inkludert i lite drenerte områder, ved dammer, myrområder, og fuktig boreal barskog. Arten overvintrer langs kysten av Texas i Mexicogolfen. En isolert og svært begrenset populasjon (gjeninnført) er standfugler som holder til i Florida.
Rialto Teatret

Rialto Teatret eller Camp X Rialto på Frederiksberg i Danmark var opprinnelig kino, bygget i 1924, men ble også brukt som teaterscene, blant annet under andre verdenskrig. I 1981 opphørte kinodriften, og bygningen ble innredet til teaterbruk. Teatrets første leder var Ebbe Langberg, som ved sin død i 1989 ble avløst av Flemming Enevold. Siden var Anders Ahnfeldt-Rønne leder fra 1992 til 2007. Under sin tilværelse var teatret preget av eksperimenter og fleksibilitet, så vel i sitt repertoar som i utnyttelsen av scene- og publikumsrom.
I 2007 ble bygningen – tross Rialtoteatrets motstand – overtatt av Camp X (Teater X), som i sine første år fikk holde til i Rialtos og Aveny Ts bygninger, men som etter det skal etableres i et nytt hus. Dette skiftet var en av de mere kontroversielle konsekvenser av Københavns Teaters store rokade mellom de københavnske scener.
Camp X Rialto er med i samarbeidet Københavns Teater.
Pedostrangalia revestita

Utseende

En middelsstor (8-15 mm), spoleformet trebukk. Hodet, det innerste antenneleddet, pronotum, bakkroppen, lårene og leggene er røde, mens resten av antennene, dekkvingene og føttene er svarte.

Levevis

Larven utvikler seg ved roten av døde greiner som sitter igjen på levende løvtrær, og i korte greinestumper. Den er oftest funnet på alm, men går også på eik og andre løvtrær. Den ser ut til å være meget kresen når det gjelder vedens beskaffenhet og nedbrytingsgrad, men kan bruke samme grein i flere generasjoner. Utviklingen tar 2-3 år. De voksne billene finnes i juni-juli, og besøker gjerne blomster.

Utbredelse

Arten er utbredt i Mellom- og Sør-Europa, men er sjelden. I Norden forekommer den sjeldent i Danmark og det sørligste Sverige.
Haugbrott

Haugbrott, eller gravbrott, er en betegnelse for innbrudd i, eller åpning av, gravhauger fra eldre tid. Mange av de tallrike gravhaugene i Norge bærer preg av at personer har gravd seg inn i dem, ofte kort tid etter begravelsen. Det finnes også eksempler på at hauger uten menneskelige rester, såkalte kenotafer, har vært utsatte for haugbrott. Historikere og arkeologer har hatt mange ulike forklaringer på haugbrott. Kanskje finnes det heller ikke én forklaring, men flere.

Eksempler på haugbrott

Flere av de største gravhaugene i Norge er blitt plyndret forholdsvis kort tid etter begravelsen. Både Skipshaugen på Borre (anlagt ca. 900 e.Kr.), Gokstadhaugen utenfor Sandefjord (anlagt ca. 900 e.Kr.) og Oseberghaugen utenfor Tønsberg (anlagt ca. 830 e.Kr) ble utsatt for haugbrott i siste halvdel av 900-tallet. En teori går ut på at det er den danske kongen Harald Blåtann som beordret disse haugbrottene. Harald Blåtann ble tatt til konge i Viken rundt 970. Jevnfør teorien om haugbrott som rituell handling, kan Harald ha beordret plyndring av de store gravhaugene som en maktdemonstrasjon.
Nasjonale mesterskap i landeveissykling 2013

Nasjonale mesterskap i landeveissykling 2013 startet i Australia og New Zealand i januar. De fleste andre mesterskapene arrangeres i siste uke før Tour de France starter i slutten av juni.
Herredshuset

Historie

Det lå en stor grushaug der hvor herredshuset står. Den ble brukt til fyll i det dype juvet foran sparebanken og til grusing av den nye veien som var anlagt. Når grushaugen var fjernet ble det en ideell tomt for det nye herredshuset. Arkitektene Dag og Reinhardt fra Kristiansand leverte begge forslag til bygning; Renhardts forslag i tre ble valgt. Herredshuset kostet i alt 75 000 kroner. Av dette ble 40 000 dekket av salgssummen for det gamle lokalet. 24. juni 1936 ble huset innviet med middag for herredsstyret og innbudte gjester, i alt 106. Abraham Berge var også invitert, men kunne ikke komme. Han ble rammet av slagtilfelle og døde 10. juli samme år.
Det siste møte i kommunestyret ble holdt 15. desember 1964. Siste sak var bevilgning av 50 000 kroner til oppussing og modernisering av herredshuset. Lista ble slått sammen med Farsund, Herad og Spind og dannet Farsund kommune. Siste ordfører var Sveinung Tveit.

Senere bruk

Herredshuset brukes ved valg og er stemmelokale for Vanse krets. Farsund kommune leier ut følgende rom: matsalen, salongen, kjøkkenet og kommunestyresalen.
Krogh Optikk

Krogh Optikk ble etablert i Norge i 1877 av Andreas Jensen Krogh og er en optikerkjede med 22 forretninger i Oslo, Akershus, Drammen, Tønsberg, Sandefjord, Larvik, Bergen og Trondheim. Krogh Optikk har totalt over 250 medarbeidere. Hovedadministrasjon ligger i Karl Johans gate 2 i Oslo.
I 2008 kjøpte Krogh Optikk seg inn i ABC Synskirurgi.
Elias I av Maine

Elias I av Maine (fransk: Hélie eller Élie; født ca 1060, død 11. juli 1110), også kalt Elias av Beaugency eller Elias av La Flèche, var greve av Maine i Frankrike fra 1093 til 1110.

Bakgrunn

Elias nedstammet fra en sidegren av slekten som var herrer av Beaugency. Fra sin far Johann (død før 1097) arvet han herskapet av borgen La Flèche, og med det ble han vasall under greven av Anjou. Elias' mor var Paula av Maine. (Orderic Vitalis nevnte i sin krønike Paula av Maine som hustru både til Johann av La Flèche og av dennes far Lancelin I av Beaugency (død mellom 1051 og 1060), men fra kronologien er det mest sannsynlig at hun var den førstnevntes hustru.) Hun var en datter av grev Herbert I vakthund av Maine. 
Herredømmet over grevskapet Maine var hardt omkjempet. Elias var en motstander av det normanniske herredømme over Maine, som ble utøvet den gang av Robert korthose, og han erobret i 1089 borgen Ballon. I 1090 tok han biskopen av Le Mans til fange, fordi han støttet normannerne. I 1093 kjøpte Elias rettighetene til Maine fra sin fetter grev Hugo V for 10.000 skillinger, og klarte med støtte fra grev Fulko IV av Anjou å hevde seg mot Robert korthose, som deretter dro ut på første korstog.
Deretter måtte han forsvare seg mot Roberts bror, kong Vilhelm II Rufus av England, som gikk til angrep. Men i 1098 ble han tatt til fange av kongens vasall Robert de Bellême og brakt til Rouen. Samtidig gikk Le Mans tapt til Vilhelm Rufus. 
Etter at Elias var sluppet fri, trakk han seg tilbake til Le Flèche. Så gjenopptok han sammen med sin venn Gottfried IV av Anjou kampen mot Vilhelm Rufus, men det var først etter kongens død i 1100 at han klarte å gjenerobre La Mans etter en tre måneders lang beleiring.
I de følgende år støttet Elias arvegreve Gottfried IV av Anjou, som han forlovet med sin datter, ved dennes opprør mot faren. Han var også tilstede ved  Gottfrieds død ved borgen Carné i 1106. 
Da Robert korthose i 1101 var vendt tilbake fra Det hellige land, hadde Elias alliert seg med kong Henrik I av England, og gav ham avgjørende støtte under slaget ved Tinchebray (1106) da han ledet Henriks reserver mot Roberts hær, brøt gjennom linjene og slik beseglet hans sviende nederlag.
Deretter fridde Elias seg fra den normanniske innflytelse ved det at han igjen tilnærmet seg til tidligere allierte grev Fulko IV av Anjou. 
I ekteskapet med Mathilde av Château-du-Loir (død 1099) hadde han datteren Eremburge (død 14. januar 1126), som skulle arve Maine etter hem. Etter Gottfried IVs død ble hun forlovet med hans halvbror Fulko V, og giftet seg også med ham.
Elias var i et senere ekteskap gift med Agnes av Poitou, en datter av hertug Vilhelm VIII av Aquitaine og ekshustru etter kong Alfons VI av Kastilla, som han ikke fikk barn med.
Kinn (øy)

Kinn er ei øy som ligger i Flora kommune i Sogn og Fjordane. Den har et areal på 2,5 km² er omkring 2 km i hver retning, høyeste punkt er 315 moh. Øya er uten vanlig bilvei. Øya Kinn var tidligere en del av Kinn kommune, men ble under kommunesammenslåingen i 1964 innlemmet i Flora kommune. Kinn kan nås med rutebåt fra Florø. 
Øya er kjent for Kinnaspelet, som arrangeres hver sommer, og Kinn kirke fra 1100-tallet. Kinn kirke er den eldste kirken i Sunnfjord. Det er også rester av et steinkors som kan ha vært 1,5 eller 2 meter høyt og skriver seg trolig fra den første kristne tiden, lignende kors ble reist mange steder langs kysten. Det er funnet spor etter mennesker fra 3000 år f.Kr. Det er spor av fast bosetning fra omkring 400 år e.Kr. (yngre jernalder). 
Kinnaklova, et fjell med ei dyp kløft, er også et kjennetegn for øya.
Nils Seim kjøpte øya i 1896 og hans sønn, maleren Harald Seim, bodde der mesteparten av livet.
Call of Duty: Experience 2016

Call of Duty: Experience 2016 (ofte forkortet til Call of Duty: XP 2016 og CoD: XP 2016) var den andre Call of Duty-eventen arrangert av Activision og Infinity Ward. Den fant sted i innendørsarenaen The Forum i Inglewood i California, fra 2. september til 4. september 2016. På eventen ble flerspillermodusen i Call of Duty: Infinite Warfare offentliggjort og vist frem, i tillegg til at 2016 Call of Duty World League Championship-konkurransen ble arrangert.
Escombreras gasskraftverk

GN Escombreras gasskraftverk er et gasskraftverk i Murcia i Spania. Det har en installert produksjonskapasitet på 1200 MW, fordelt på 3 turbiner. Dette er et av landets store fossile kraftverk målt etter installert produksjonseffekt. Anlegget ble påbegynt omkring 2002 og stod ferdig i 2006. Brenselkilden er naturgass.
De totale CO2-utslippene i 2008 var ca. 2 394 250 tonn, kvoten var samme år 983 666 tonn.
Hässelby-Vällingby (bydelsområde)

Hässelby-Vällingby er et bydelsområde i Västerort i Stockholm som omfatter bydelene Hässelby Gård, Hässelby Strand, Hässelby Villastad, Grimsta, Kälvesta, Nälsta, Råcksta, Vinsta og Vällingby.
Bydelsområdet har drøyt 59 000 innbyggere.
Grey Area

Historie

Grey Area ble startet etter at Colin Mansfield, Jo Jones og Greg Norton møttes på 1st Avenue i 1988. Bandets første konsert var på 7th Street Entry den 14. april, 1989. De spilte en coverversjon av The Beatles' «Taxman» (en referanse til siste frist til skattepapirene som måtte leveres neste dag). Grey Area ble fikk John Cleggs East Side Horns på flere av sine låter, inkludert ekstranummeret «Aboriginal» som også hadde synthesizer.
Bandet spilte de påfølgende årene på de fleste av Minneapolis' spillesteder i tillegg til å spille i Midtvesten og Sørstatene. Grey Area spilte inn to studioinnspillinger som aldri har blitt gitt ut offisielt.
Grey Area ble oppløst i 1991.
Octavia (opera)

Die römische Unruhe, oder Die edelmütige Octavia, vanligvis kalt Octavia, er et syngespill av Reinhard Keiser med prolog og tre akter til en tyskspråklig libretto av Barthold Feind. Operaen hadde urpremiere 5. august 1705 ved Oper am Gänsemarkt i Hamburg.
Verket ble skrevet som et svar på den unge, fremadstormende Händels opera Nero. I Feinds versjon benyttes samme tidsperiode, materiale og plott som i Friedrich Christian Feustkings Nero, men Feinds tekst er klart bedre: her forenes den gale keiser Neros lumske intriger, drapsplanene mot stesøsteren/hustruen Octavia og Pisokonspirasjonen med den tilhørende undertrykkelsen i et mangefasettert subplott der filosofiske betraktninger av den vise Seneca settes opp mot humoristiske observasjoner av klovnen Davus. Alle disse plottene veves sammen i en enhetlig handling.
Teksten inneholder en mengde lumre antydninger og groteske elementer, eksempelvis en dødsdans som virker som hentet fra en Shakespeare-komedie, men framfor alt viser den librettistens motvilje mot en lykkelig slutt, i klar opposisjon til Hamburg-publikummets preferanser.
Selv etter Keisers standarder er Octavia usedvanlig rikt orkestrert; her finnes den første registrerte bruken av valthorn i en opera, og en i arie i «Sechster Auftritt»benyttes fem fagotter.
Den afrikanske frigjøringsordenen

Den afrikanske frigjøringsordenen (engelsk: Liberian Humane Order of African Redemption eller Order of African Redemption, først kalt Order of African Liberation) er en liberisk orden innstiftet 13. januar 1879, under president Anthony W. Gardiner, og omorganisert i 1956. Den tildeles for fremragende fortjenester av Liberia. Ordenen kan tildeles både liberiske borgere og utlendinger.

Insignier

Ordenstegnet for Den afrikanske frigjøringsordenen består av en hvitemaljert femtagget stjerne, som har en gullkule i enden av hver tagg og stråler i korsvinklene. Midtmedaljongen er blå og bærer samme motiv som i Liberias riksvåpen, der et skip er det dominerende element. Medaljongen er omgitt av en bord med innskriften «THE LOVE OF LIBERTY BROUGHT US HERE». Reversen viser en mann og en kvinne med brutte lenker ved et kors. Ordenstegnet er opphengt i båndet i et ledd utformet som en krans med grønne blader og røde frukter. Båndet er rødt med tre hvite og en blå kantstripe. Fargene er de samme som i Liberias flagg.
Ordensstjernen har samme femtaggede stjerne som i ordenstegnet og er satt på en gullstjerne og har motiver fra ordenstegnets bakside omgitt av en grønn krans.

Norske innehavere

Christian Tønsberg ble tildelt Den afrikanske frigjøringsordenen. Kåre Lund ble i 2012 posthumt tildelt graden storkommandør.
Malangen sorenskriveri

Malangen sorenskriveri var et sorenskriveri i Troms fylke mellom 1. januar 1917 til 1. april 1985. Det oppstod som følge av at Tromsø sorenskriveri ble nedlagt, og i stedet kom det to nye, Malangen og Lyngen sorenskriveri. Malangen omfattet da følgende tinglag: Balsfjord, Lenvik, Målselv og Tromsøysund. Malangen sorenskriveri ble på flere måter regnet som det embetet som videreførte det gamle Tromsø sorenskriveri.
Fra 23. september 1921 ble Tromsøysund tinglag overført til Lyngen sorenskriveri. Fra slutten av 1920-tallet brukes ikke lenger betegnelsen tinglag. Sorenskriveriet dekket nå følgende herreder: Målselv, Øverbygd, Lenvik, Hillesøy, Balsfjord og Malangen.
Neste endring av jurisdiksjonsområdet skjedde i 1964. Selve endringa skjedde innen den nye storkommunen som nå Tromsø by ble. Malangen sorenskriveri dekket fra nå av de nye storkommunene Målselv og Balsfjord, og fastlandsområdet av Tromsø by. Dette siste var det samme som fastlandsområdet av gamle Tromsøysund, i tillegg til den delen av Ullsfjord som ble lagt til Tromsø. Begge disse nye områdene lå tidligere under Lyngen sorenskriveri. Samtidig ble Øverbygd herred slått sammen med Målselv og Malangen herred sammen med Balsfjord og således en del av Malangen sorenskriveri.
1. april 1985 ble Malangen sorenskriveri nedlagt. Sammen med Tromsø byfogdembete ble det omgjort til den nye Tromsø byrett.

Arkiv

Arkivet etter Malangen sorenskriveri er avlevert til Statsarkivet i Tromsø i flere omganger. I 1952 mottok Statsarkivkontoret i Tromsø første avlevering, siden kom det ytterligere materiale inn i 1990, 2001 og 2004. Malangen sorenskriveri overtok det nedlagte Tromsø sorenskriveris arkivsaker og videreførte sakene. Videreførelsen vises blant annet ved at pantebokseriens nummerering bygde videre på Tromsø sorenskriveris nummerering (fortløpende), og ved at innførslene i panteboka ikke ble avsluttet, men fortsatte uten en eneste sides avbrudd. Arkivmaterialet utgjør i dag samlet om lag 55,2 hyllemeter.

Kilder

Statsarkivet i Tromsø: Arkivkatalog for Malangen sorenskriveri
Terry Dyson

Karriere

Yorkshire-fødte Terry Dyson startet sin karrière i Scarborough. I desember 1954, da han gjorde militærtjenesten, ble han amatørspiller for Tottenham Hotspur. På nyåret dimitterte han og fikk profesjonell kontrakt. Som sønn av den berømte jockey Ginger Dyson, var han en småvokst lettvekter på knapt 50 kilo og under 160 cm. Til tross for hurtighet og stor entusiasme gikk han ikke rett på laget, dr Terry Medwin og George Robb innehadde vingposisjonene
Sin debut for Spurs fikk han 19. mars 1955 mot Sheffield United. Dyson kom ikke på scoringslista og det ble hans eneste match på toppnivå den sesongen. Sesongen 1955/1966 fikk han tre matcher. Da dobbeltsesongen startet i1960/1961. Hadde han under 25 kamper for klubben. Den sesongen måtte han imidlertid kun stå over ti matcher og han nettet 17 ganger og scoret det viktige andre målet i Fa cup finalen mot Leicester City. Sesongen etter fortsatte han i samme steam, og scoret hat-trick hjemme mot Arsenal i august. Kronen på verket ble i Cupvinnercupen mot Atletico Madrid i 1963 der Spurs vant 5-1 og Dyson scoret to ganger
Kristin Skjørten

Karrière

Skjørten tok magistergrad (mag.art.) i kriminologi ved UiO i 1986, med avhandlingen Når makt blir vold – en analyse av seksualisert vold i parforhold. Hun ble dr. philos. ved UiO med avhandlingen Voldsbilder i hverdagen – om menns forståelser av kvinnemishandling i 1993.
Hun var forsker ved Institutt for kriminologi og strafferett (senere Institutt for kriminologi) ved Det juridiske fakultet ved Universitetet i Oslo i perioden 1985–2000. Hun var senere ansatt ved Kompetansesenter for voldsofferarbeid 2000–2002 og som forsker II ved Institutt for samfunnsforskning 2002–2008. Hun ble i 2009 forsker I og seksjonsleder for vold og traumer – barn og ungdom ved Nasjonalt kunnskapssenter om vold og traumatisk stress og professor II i rettssosiologi ved Institutt for offentlig rett ved Universitetet i Oslo.
I 2007 var hun medredaktør for boken Bjørnen sover – om vold i familien sammen med jurist og justisminister Knut Storberget.
Kurland naturminne

Kurland naturminne er en fredet eik («Kurlandseika») som står på tunet til den tidligere gården Kurland helt øst i Lørenskog kommune. Treet måler godt over 4 meter rundt stammen, og skal ha blitt plantet før reformasjonen. Eika ble fredet 8. november 1962.
Markens gate

Gatelangs

Nederst i Markens gate ved Østre havn ligger Otterdalen båthavn og det tidligere saltlageret, en trebygning fundamentert delvis på pæler som i dag har restaurant og kontorer som har fått navnet Sjøhuset. På andre siden av gaten ligger Otterdalsparken med skulpturell utsmykning og en stor fontene.
Bygningen i gatens nedre del er matrikulert til Østre Strandgate. Matrikkelnummer 1 til Markensgate ligger nord for Østre Strandgate.
I krysset Markensgate/Dronningens gate sees den monumentale søylefasaden til bygningen som ble oppført av Christiansand og Opland Privatbank og som i dag er skiltet med McDonald's. På andre siden av gaten er murstensgården som ble oppført av Christiansand Glasmagasin, som i dag er del av kjøpesenteret Sandens.
I neste kvartal ligger det tidligere posthuset som en grense for Nedre torv med bygningen til Christiansands Sparebank vis-à-vis . Fra neste kvartal og oppover finnes trebygningene som overlevde bybrannen i 1892 med Høgfelts bokhandel og trykkeri og Berges bokhandel som to eklatante og fint restaurerte eksempler. Videre langs gaten finnes gamle og godt bevarte trebygninger i alle kvartalene i sameksistens med nyere bygårder med 4 + 1 etasjer.

Gågate

Fra Dronningensgate til Tordenskjodsgate, over 7 kvartaler, er Markens i hovedsak gågate. Men en sammenhengende gågate er aldri realisert. Det er muligheter for kryssing med biler i 4 av gateløpene. Gågaten er belagt med betongheller og kinesisk granitt.  Kumlokkene er støpt i jern med et spesielt Kristiansandsmotiv. Navnene på Kristiansands vennskapsbyer er risset inn i gatelegemet. Langs gågaten er det plassert gatemøbler med benker.

Shopping

Langs gågaten i Markens gate er det mange butikker og flere større varemagasiner. I de senere årene har det også kommet kaféer og restauranter som driver utendørs servering. Fra gågaten er det inngang til flere kjøpesentre innendørs. Sandens senter og Torvkvartalet ligger ved Nedre Markens og Slottet Shopping-senter ligger i enden av Øvre Markens. Lillemarkens er en innendørs gågate midt i Markens gate og har inngang fra Markens.  Det er parkeringsanlegg knyttet opp mot alle kjøpesentrene i Markens gate.

Utsmykning

Markensgaten starter ved Otterdalsparken (Nupenparken) med en monumental fontene som midtpunkt. Fole er en skulptur i Markensgaten skapt av Ørnulf Bast i 1956 og satt opp i Kristiansand i 1973. Den er elsket av barn og lokal russ får knute for å ri en time på hestens rygg. Den var i sin tid en gave fra Kristiansand og Oppland Privatbank. Tilsvarende skulptur av Bast finnes også i Oslo.
«Ungdom på striba i 50-årene» er en bronseskulptur av Arne N. Vigeland plassert øverst i Markens gate.  Den var også en gave fra Kristiansands og Oplands Privatbank A/S i forbindelse med bankens 50-årsjubileum i 1976.
Gateløpet avsluttes også med en fontene skapt av kunstneren Kjell Mardon Gunvaldsen fra 1994. Den er utført i slepet, syrefast stål og labrador, og har en krum form som er kvadratisk i utgangspunktet med målene 3,3 x 3,3 meter.
Voronezj oblast

Geografi

Større elver i Voronesj oblast er Don, Voronezj, Bitjug og Khopjor.

Økonomi

Voronezj oblast har store reserver av kritt. Voronezj er en industri- og landbruksregion, der det blant annet blir produsert gravemaskiner, brostrukturer og elektrisk utstyr.
Oh!

Oh! (etablert i Tromsø i oktober 2010) er en norsk musikkgruppe innen soul, r&b og pop. Gruppen består av Frode Larsen på vokal og perkusjon, Eirik Fjelde på tangenter, Morten Steene på bass og Arnljot Nordvik på gitar. Kvartetten gav i oktober 2011 ut EP-en Lesson One: EP, og debuterte på albumlista VG-lista Topp 40.
Mandelbrotmengden

Egenskaper

Mandelbrotmengden har mange interessant egenskaper. Hvis man zoomer inn langs randen av mandelbrotmengden, vil man kunne finne små kopier, kalt satellitter, av mandelbrotmengden selv. Hvis man tar et hvilket som helst utsnitt av det komplekset planet som både inneholder punkter i \mathbb M og punkter utenfor \mathbb M, vil det innholde uendelig mange satellitter.
VM i paratriatlon 2017

VM i paratriatlon 2017 (VM i triatlon for funksjonshemmede utøvere) ble arrangert 15. og 16. september 2017 i Rotterdam, som en del av Grand Final i Verdensserien i triatlon 2017. Løypa bestod av 750 meter svømming, 20 km sykling og 5 km løping.

VM-titlene for senior beregnes ut ifra total poengsum for hele Verdensserien i triatlon, men for U23 og junior gjelder kun det arrangementet som er Grand Final.
A Gathering of 8 Norwegian Prog. Metal Bands

A Gathering of 8 Norwegian Prog. Metal Bands er et dobbelt samlealbum med progressiv metal-band fra Norge, utgitt på FaceFront med katalognummer FF 0001 i 1995.